PMIndiaData/PMIndiaSum huggingface dataset:
ஹேமவதி நந்தன் பகுகுணா நினைவு அஞ்சல் தலையை பிரதமர் வெளியிட்டார்.

உத்திரப்பிரதேச முன்னாள் முதலமைச்சர், காலஞ்சென்ற திரு. ஹேமவதி நந்தன் பகுகுணா நினைவு அஞ்சல் தலையை பிரதமர் திரு. நரேந்திர மோடி இன்று வெளியிட்டார். நிகழ்ச்சியில் பேசிய பிரதமர், ஜனநாயக பண்புகளை பேணிப் பாதுகாக்கும தலைவராக திகழ்ந்தவர் திரு. பகுகுணா என்றார். மகாத்மா காந்தி, ஆச்சார்யா வினோபா பாவே, ஆச்சார்யா நரேந்திர தேவ், ராம் மனோகர் லோகியா மற்றும் சந்திரசேகர ஆஸாத் போன்ற பல்வேறு தலைவர்களால் ஈர்க்கப்பட்டவர் திரு. பகுகுணா என்றும் பிரதமர் தெரிவித்தார். நாட்டின் மலைப்பகுதிகளில் வளர்ச்சிப் பணிகளை மேற்கொள்ளவும், கல்வித்துறையிலும் திரு. பகுகுணா ஆற்றிய பணிகளை பிரதமர் விரிவாக எடுத்துரைத்தார். மத்திய தொலைத்தொடர்புத்துறை (தனிப்பொறுப்பு) இணையமைச்சர் திரு. மனோஜ் சின்ஹா, நிகழ்ச்சியில் கலந்து கொண்டார். திரு. விஜய் பகுகுணா, டாக்டர் ரீட்டா பகுகுணா உள்ளிட்ட திரு. ஹேமவதி நந்தன் பகுகுணாவின் குடும்ப உறுப்பினர்களும் நிகழ்ச்சியில் கலந்து கொண்டனர்.
பிரதமர் திரு.நரேந்திர மோடி — கத்தாரின் அமீர் மேன்மை பொருந்திய ஷேக் தமீம் பின் ஹமத் அல் தானி தொலைபேசி உரையாடல்

பிரதமர் திரு நரேந்திரமோடி கத்தாரின் அமீர் மேன்மை பொருந்திய ஷேக் தமீம் பின் ஹமத் அல் தானியுடன் இன்று தொலைபேசி மூலம் உரையாடினார். ஈத் திருநாளையொட்டி அவருக்கும், நட்புணர்வுள்ள கத்தார் மக்களுக்கும் தமது வாழ்த்துக்களை தெரிவித்துக் கொண்டார். கோவிட்-19 பெருந்தொற்று காலத்தில் கத்தாரிலுள்ள இந்தியக் குடிமக்களின் நலன்களை உறுதி செய்ய தனிப்பட்ட அக்கறை எடுத்துக் கொண்டதற்காக மேன்மை பொருந்திய அமீர் அவர்களுக்கு பிரதமர் மனமார்ந்த பாராட்டுக்களை தெரிவித்தார். கத்தாரில் இந்திய சமுதாயத்தினரின் குறிப்பாக இந்திய சுகாதாரப் பணியாளர்களின் பங்களிப்புக்கு மேன்மை பொருந்திய அமீர் பாராட்டு தெரிவித்தார். தற்போதைய நிலைமையில் இந்தியாவிலிருந்து கத்தாருக்கு அத்தியாவசியப் பொருள்களை வழங்குவதற்கு எந்தவிதத் தடையும் ஏற்படக்கூடாது என்பதில் இந்திய அதிகாரிகள் செலுத்தும் கவனம் குறித்து பிரதமர் சுட்டிக்காட்டினார். விரைவில் நாற்பதாவது பிறந்த நாளைக் காணவுள்ள மேன்மை பொருந்திய அமீருக்கு, பிரதமர் தமது வாழ்த்துக்களை தெரிவித்தார். அவர் தொடர்ந்து நல்ல ஆரோக்கியத்துடன் இருக்கவும், பல வெற்றிகளை அடையவும் தமது நல்வாழ்த்துக்களை பிரதமர் தெரிவித்தார் VR
போபால் விமான நிலையத்தில் ஆக்கிரமிக்கப்பட்டுள்ள 106.76 ஏக்கர் பரப்புள்ள இந்திய விமான நிலைய ஆணையத்தின் நிலத்தை மத்தியப் பிரதேச அரசுக்கு ஒப்படைப்பதற்கான இந்திய விமான நிலைய ஆணைய யோசனையை அமைச்சரவை ஏற்றுக் கொண்டுள்ளது

போபாலில் காந்திநகர் என்ற இடத்தில் ஆக்கிரமிக்கப்பட்டுள்ள 106.76 ஏக்கர் பரப்புள்ள இந்திய விமான நிலைய ஆணையத்தின் நிலத்தை மத்தியப் பிரதேச அரசுக்கு ஒப்படைப்பதற்கான இந்திய விமான நிலைய ஆணைய யோசனையை பிரதமர் திரு. நரேந்திர மோடி தலைமையிலான மத்திய அமைச்சரவை ஏற்றுக் கொண்டுள்ளது. இதற்கு ஈடாக ஏற்கனவே 96.56 ஏக்கர் நிலம் மத்தியப் பிரதேச அரசால் இந்திய விமான நிலைய ஆணையத்திற்கு ஒப்படைக்கப்பட்டு உள்ளது. எஞ்சிய 10.20 ஏக்கர் (தோராயமாக) நிலம் மத்தியப் பிரதேச அரசால் இந்திய விமான நிலைய ஆணையத்திற்கு ஒப்படைக்கப்படும்.
நாட்டில் கொவிட்-19 பெருந்தொற்று நிலவரம் மற்றும் தடுப்பூசி நிலை குறித்து உயர்மட்டக் குழுவுடன் பிரதமர் ஆய்வு

பிரதமர் திரு நரேந்திர மோடி உயர்மட்ட கூட்டத்திற்கு தலைமை தாங்கினார். இந்தக் கூட்டத்தில் நாட்டில் கொவிட்-19 பெருந்தொற்று நிலவரம் குறிப்பாக ஒமிக்ரான் பரவல், மற்றும் தடுப்பூசி இயக்கத்தின் நிலை ஆகியவை குறித்து பிரதமர் ஆய்வு நடத்தினார். கொவிட்-19 பெருந்தொற்று பரவலின் உலகளவில் இந்தியாவின் நிலவரம் குறித்த விரிவான வீடியோ விளக்கம் அளிக்கப்பட்டது. தடுப்பூசி இயக்கம், தடுப்பூசியின் செயல்திறன்,மருத்துவமனையில் அனுமதிப்பது வெகுவாக குறைந்திருப்பது, தொற்று பரவலை குறைக்க மத்திய அரசு மேற்கொண்ட முயற்சிகள் உள்ளிட்ட பல்வேறு விஷயங்கள் குறித்து இந்தக் கூட்டத்தில் விரிவாக எடுத்துரைக்கப்பட்டது. தடுப்பூசி செலுத்துபவர்கள், சுகாதார பணியாளர்கள், மத்திய, மாநில அரசுகளின் இடையறாத முயற்சிகளை பிரதமர் பாராட்டினார். கொவிட் தொடர்பான விதிமுறைகளை பின்பற்றுவதன் முக்கியத்துவத்தை பிரதமர் எடுத்துரைத்தார். இந்தக் கூட்டத்தில் உள்துறை அமைச்சர், சுகாதாரத்துறை அமைச்சர், சுகாதாரத்துறை இணையமைச்சர், நித்தி ஆயோக் உறுப்பினர் மற்றும் மூத்த அதிகாரிகள் கலந்து கொண்டனர்.
புதுப்பிக்கத்தக்க எரிசக்தி ஒத்துழைப்பு தொடர்பான வரைவு ஒப்பந்தம்.

பிரதமர் திரு நரேந்திர மோடி தலைமையில் கூடிய மத்திய அமைச்சரவையிடம், இந்தியா மற்றும் ஐக்கிய அரபு எமிரேட்டுகள் இடையே உருவாக்கப்பட்டுள்ள புதுப்பிக்கத்தக்க எரிசக்தி தொடர்பான பொதுவான அம்சங்கள் குறித்த வரைவு ஒப்பந்தம் குறித்து விளக்கப்பட்டது. இந்த வரைவு ஒப்பந்தம், ஐக்கிய அரபு எமிரேட்டுகளின் இளவரசர் 11 பிப்ரவரி அன்று புதுதில்லிக்கு வருகை தந்திருந்தபோது கையொப்பம் இடப்பட்டது. புதுப்பிக்கத்தக்க மற்றும் தூய்மையான எரிசக்தி தொடர்பான அறிவு பகிர்தல், திட்டங்கள், முதலீடுகள், வணிக முதலீடுகள், ஆராய்ச்சி, போன்றவற்றில் இரு நாடுகளுக்கும் பலனளிக்கும் வகையில் ஒத்துழைப்பை மேற்கொள்ள ஒரு கட்டமைப்பை உருவாக்குவதே இந்த வரைவு ஒப்பந்தத்தின் நோக்கம். புதுப்பிக்கத்தக்க மற்றும் தூய்மையான எரிசக்தித் துறையில் இந்தியா மற்றும் ஐக்கிய அரபு எமிரேட்டுகள் இடையே ஒத்துழைப்பை அதிகப்படுத்துவதே இந்த வரைவு ஒப்பந்தத்தின் நோக்கம். இந்த வரைவு ஒப்பந்தம், இரு நாடுகளிலும் புதுப்பிக்கத்தக்க எரிசக்தித் திட்டங்களில் முதலீடுகள், சர்வதேச சூரிய ஒளி மின் சக்திக் கூட்டணியில் இணைந்து பணியாற்றுதல், புதுப்பிக்கத்தக்க எரிசக்தித் துறையில் ஆராய்ச்சியில் ஒத்துழைப்பு நல்குதல், அறிவு பகிர்தலின் மூலமாக மனிதவளத்தை அதிகரித்தல், முதலீட்டுக்காக கூட்டு நிதியத்தை உருவாக்குதல், இருதரப்பும் ஒப்புக்கொள்ளும் இதர வழிகளில் ஒத்துழைப்பு நல்குதல் ஆகியவற்றுக்கு இந்த வரைவு ஒப்பந்தம் வகை செய்யும்.
குவாட் தலைவர்களின் உச்சிமாநாட்டின் போது ஆஸ்திரேலிய பிரதமர் ஸ்காட் மோரிசனுடன் பிரதமரின் சந்திப்பு

செப்டம்பர் 23, 2021 அன்று அமெரிக்காவின் வாஷிங்டன் டிசியில் நடந்த குவாட் தலைவர்களின் உச்சிமாநாட்டின்போது பிரதமர் திரு நரேந்திர மோடி ஆஸ்திரேலிய பிரதமர் மாண்புமிகு ஸ்காட் மோரிசனுடன் இருதரப்பு சந்திப்பை நடத்தினார். தொற்றுநோய்க்கு பிந்தைய காலத்தில் இரு தலைவர்களுக்கும் இடையிலான முதல் தனிப்பட்ட சந்திப்பு இதுவாகும். பிரதமர் மோடி மற்றும் பிரதமர் மோரிசன் இடையேயான கடைசி இருதரப்பு சந்திப்பு 4 ஜூன் 2020 அன்று இந்தியா மற்றும் ஆஸ்திரேலியா இடையேயான மூலோபாய கூட்டு ஒரு விரிவான மூலோபாய கூட்டாண்மைக்கு உயர்த்தப்பட்ட தலைவர்களின் காணொளி வாயிலாக நடந்த உச்சிமாநாடு ஆகும். இந்த சந்திப்பின் போது, பிரதமர்கள் இருதரப்பு, பிராந்திய மற்றும் உலகளாவிய முக்கியத்துவம் வாய்ந்த பரந்த அளவிலான பிரச்சினைகள் குறித்து விவாதித்தனர். சமீபத்தில் நடைபெற்ற முதல் இந்தியா–ஆஸ்திரேலியா வெளியுறவு மற்றும் பாதுகாப்பு அமைச்சர்களின் இருதரப்பு உரையாடல் உட்பட இரு நாடுகளுக்கிடையேயான வழக்கமான உயர்மட்ட ஈடுபாடுகள் குறித்தும் அவர்கள் திருப்தி தெரிவித்தனர், விரிவான மூலோபாய கூட்டாண்மையின் கீழ் ஜூன் 2020 இல் தலைவர்களின் காணொளி வாயிலாக நடைபெற்ற உச்சி மாநாட்டிலிருந்து சாதித்த முன்னேற்றம் குறித்து பிரதமர்கள் மறுபரிசீலனை செய்ததுடன், இந்தோ பசிபிக் பிராந்தியத்தின் அடிப்படையான பரந்த நோக்கமான பரஸ்பர நல்வாழ்விற்கான நெருக்கமான ஒத்துழைப்பைத் தொடரவும், வெளிப்படையான, சுதந்திரமான, வளமான விதிகளை முன்னேற்றவும் தீர்மானித்தனர். இருதரப்பு விரிவான பொருளாதார ஒத்துழைப்பு ஒப்பந்தம் (சிஇசிஏ) மீதான பேச்சுவார்த்தையில் அவர்கள் திருப்தி தெரிவித்தனர். அப்போது, முன்னாள் ஆஸ்திரேலியப் பிரதமர் திரு. டோனி அபோட்டின், பிரதம மந்திரி ஸ்காட் மோரிசனின் இந்தியாவுக்கான சிறப்பு வர்த்தகத் தூதுவராக இந்தியாவிற்கு வருகை புரிந்ததை அன்புடன் வரவேற்றனர், மேலும் டிசம்பர் 2021 க்குள் இடைக்கால ஒப்பந்தத்தில் முன்கூட்டியே அதன் பலனை அடைய இரு தரப்பினரின் அர்ப்பணிப்பையும் குறிப்பிட்டனர். காலநிலை மாற்ற பிரச்சினையை சர்வதேச சமூகம் அவசர அடிப்படையில் தீர்க்க வேண்டியதன் அவசியத்தை பிரதமர்கள் வலியுறுத்தினார்கள். இது தொடர்பாக, சுற்றுச்சூழல் பாதுகாப்பு குறித்த விரிவான உரையாடலின் அவசியத்தை பிரதமர் மோடி எடுத்துரைத்தார். இரு தலைவர்களும் மாசற்ற தொழில்நுட்பங்களை வழங்குவதற்கான சாத்தியக்கூறுகள் பற்றி விவாதித்தனர். பிராந்தியத்தில் இரண்டு எழுச்சிமிக்க ஜனநாயகங்கள் இருப்பதால், தொற்றுநோய்க்கு பிந்தைய உலகில் உள்ள சவால்களை சமாளிக்கவும், விநியோக சங்கிலியில் ஏற்பட்டுள்ள பின்னடைவை சரிசெய்யவும், இரு நாடுகளும் நெருக்கமாக இணைந்து பணியாற்ற வேண்டும் என்று பிரதமர்கள் ஒப்புக்கொண்டனர். இரு தலைவர்களும் ஆஸ்திரேலியாவின் பொருளாதாரத்திற்கும், சமூக வளர்ச்சிக்கும் துணைபுரிந்த இந்திய புலம்பெயர்ந்தோரின் மகத்தான பங்களிப்பைப் பாராட்டினர், மேலும் மக்கள் உறவுகளை மேம்படுத்துவதற்கான வழிகளைப் பற்றி விவாதித்தனர். இந்தியாவுக்கு வருகை தருமாறு பிரதமர் மோரிசனுக்கு பிரதமர் மோடி மீண்டும் அழைப்பு விடுத்தார்.
குடியரசு தினத்தையொட்டி நாட்டு மக்களுக்கு பிரதமர் வாழ்த்து

குடியரசு தினத்தையொட்டி, பிரதமர் திரு.நரேந்திரமோடி, நாட்டு மக்களுக்கு வாழ்த்து தெரிவித்துள்ளார். பிரதமர் வெளியிட்டுள்ள டுவிட்டர் பதிவில்; “आप सभी को गणतंत्र दिवस की हार्दिक शुभकामनाएं। जय हिंद! உங்கள் அனைவருக்கும் மகிழ்ச்சிகரமான குடியரசு தின வாழ்த்துகள். ஜெய்ஹிந்த்! #குடியரசுதினம்“ என்று தெரிவித்துள்ளார்.
‘தேசத்தந்தை’ பங்காபந்து ஷேக் முஜிபுர் ரஹ்மான் பிறந்தநாள் நூற்றாண்டு விழாவில் நாளை காணொலி காட்சி வாயிலாக பிரதமர் பங்கேற்க உள்ளார்

பங்களாதேஷில் நாளை நடைபெற உள்ள ‘தேசத்தந்தை’ பங்காபந்து ஷேக் முஜிபுர் ரஹ்மான் பிறந்தநாள் நூற்றாண்டு விழாவில் பிரதமர் திரு.நரேந்திர மோடி காணொலி காட்சி வாயிலாக பங்கேற்க உள்ளார். கொவிட்-19 காரணமாக மார்ச் 17 அன்று பங்களாதேஷில் நடத்த திட்டமிட்டுள்ள நிகழ்ச்சிகள் பொதுமக்கள் பங்கேற்பின்றி நடைபெறும்.
இளைஞர் மற்றும் விளையாட்டு விவகாரங்கள் துறையில் இந்தியா-புரூனே இடையேயான புரிந்துணர்வு ஒப்பந்தம் குறி்த்து அமைச்சரவைக்கு அறிவிப்பு

மத்திய அமைச்சரவைக் கூட்டம், பிரதமர் நரேந்திர மோடி தலைமையில் நடைபெற்றது. அப்போது, இளைஞர் மற்றும் விளையாட்டு விவகாரங்கள் துறையில் இந்தியா மற்றும் புரூனே தருசலாம் நாடுகளுக்கு இடையே மேற்கொள்ளப்பட்ட புரிந்துணர்வு ஒப்பந்தம் குறித்து தகவல் தெரிவிக்கப்பட்டது. இரு நாடுகளுக்கும் இடையேயான இந்த ஒப்பந்தம், புரூனே-வின் பந்தர் சேரி பெகவான் பகுதியில் கடந்த பிப்ரவரி 2-ம் தேதி கையெழுத்தானது. இதன்படி, இரு நாடுகளுக்கும் இடையே இளைஞர் மற்றும் விளையாட்டுத் துறையில் பரிமாற்றத் திட்டங்கள் செயல்படுத்தப்படும். மேலும், பயிற்சிக்காக அதிகாரிகள் மற்றும் பயிற்றுநர்களை பரிமாறிக் கொள்வது, விளையாட்டு வசதிகள், விளையாட்டு உபகரணங்கள், விளையாட்டு பயிற்சிகள், உடல்திறனை மேம்படுத்துதல், விளையாட்டுத் திறன், உடல்கல்வி ஆகியவற்றில் இரு நாடுகளும் ஒருங்கிணைந்து செயல்படும். மேலும், பயிற்சி அளித்தல், விளையாட்டுத் துறையில் திறமையானவர்களை அடையாளம் காண்பது, விளையாட்டு மேலாண்மை மற்றும் நிர்வாகம், இளைஞர் மற்றும் விளையாட்டுத் துறையில் தகவல் பரிமாற்றம், விளையாட்டுத் துறையில் அறிவியல் மற்றும் தொழில்நுட்ப மேம்பாடு, விளையாட்டுத் துறையில் தகவல்களை வலுப்படுத்தி, மேம்பாடு அடையச் செய்தல் ஆகியவை மேற்கொள்ளப்படும்.
பிரதமர் மோடியும் பிரதமர் கோஸ்டாவும் இணைந்து புதுமையான தொழில்முனைவு இணைய தளத்தைத் துவக்கி வைத்தனர்

பிரதமர் மோடியும் பிரதமர் கோஸ்டாவும் இணைந்து இந்திய-போர்த்துகல் சர்வதேச தொழில்முனைவு மையம் என்ற புதுமையான தொழில்முனைவு இணைய தளத்தை இன்று லிஸ்பனில் துவக்கி வைத்தனர். இந்தியாவில் தொழில்துவங்குவதற்கான அமைப்பின் முன்முயற்சியில் வணிக மற்றும் தொழில் துறை அமைச்சகம் மற்றும் போர்த்துகல்லின் தொழில் துவங்கும் அமைப்பு ஆகியவற்றின் உதவியுடன் இருநாடுகளின் தொழில்முனைவர்களின் கூட்டணிக்கு உதவி செய்யும் வகையில் இந்த இணைய தள மேடை உருவாக்கப்பட்டுள்ளது. இந்திய-போர்த்துகல் சர்வதேச தொழில்முனைவு மையம் என்ற இந்த மேடை பலவகையான உதவிக் கருவிகளைக் கொண்டதாக அமைந்துள்ளதோடு, பெங்களூர், தில்லி மற்றும் லிஸ்பன் ஆகிய நகரங்களில் உள்ள தொழில்முனைவுக்கான முக்கிய பகுதிகளைப் பற்றிய விவரங்களையும், தொழில் முனைவு குறித்த கொள்கை, வரிகள் மற்றும் விசா விவரங்கள் ஆகியவை தொடர்பான விஷயங்களைப் பற்றிய விவரங்களையும் தெரிவிப்பதாகவும் உருவாக்கப்பட்டுள்ளது. தொழில் முனைவர்களுக்கு உதவி செய்யும் வகையில் சந்தைக்குச் செல்வதற்கான வழிகாட்டியையும் இது உருவாக்கும். இந்திய-போர்த்துகல் சர்வதேச தொழில்முனைவு மையம் இந்த இரு நாடுகளின் கொள்திறனை வளர்த்தெடுப்பது, சம்பந்தப்பட்ட துறைகளில் தொழில் முனைவு முயற்சிகள், முதலீட்டாளர்கள், காப்பகங்கள் ஆகியவற்றுக்கு இடையே தொடர்புகளை உருவாக்கவும் உதவி செய்யும். இரு நாடுகளிலும் உள்ள தொழில் முனைவு முயற்சிகளுக்கு வழிகாட்டும் வகையில் இந்தியாவிலும் போர்த்துகலிலும் கவுரவ தூதர்களைக் கொண்ட ஒரு வலைப்பின்னலையும் உருவாக்கும் என்றும் எதிர்பார்க்கப்படுகிறது. பின்னணி: தொழில் முனைவுத் துறையில் இந்தியாவிற்கும் போர்த்துகலுக்கும் இடையே பரஸ்பர உதவிகளைச் செய்து கொள்ளும்படியான வலுவான தொடர்பு உள்ளது. ஐரோப்பாவில் வர்த்தக நிறுவனங்களை அதிக அளவில் உருவாக்கும் நாடுகளில் ஒன்றாக போர்த்துகல் திகழ்கிறது. தொழில் முனைவுக்கான உயிரோட்டமான வசதி வாய்ப்புகளைக் கொண்ட நாடுகளில் ஒன்றாகவும் அது உருப்பெற்றுள்ளது. சர்வதேச தொழில்நுட்ப மாநாடு என்ற முக்கியமானதொரு இணைய தள உச்சிமாநாட்டையும் லிஸ்பன் 2016ஆம் ஆண்டிலிருந்து துவங்கி கடந்த மூன்று ஆண்டுகளாக நடத்தி வருகிறது. இதற்கு முன்பு நடைபெற்ற இணையதள உச்சிமாநாட்டில் இந்தியாவில் இருந்து 700 பேர் பங்கேற்றனர். இந்த ஆண்டு அது மேலும் அதிகரிக்கும் என்று எதிர்பார்க்கப்படுகிறது. இந்தியா- போர்த்துகல் ஆகிய இரு நாடுகளிலும் உள்ள அரசுகள் தொழில் முனைவு முயற்சிகளை வளர்த்தெடுப்பதில் கவனம் செலுத்தி வருகின்றன.
பிம்ஸ்டெக் நாடுகளுக்கு இடையேயான மின்தொகுப்பை உருவாக்குவதற்கான புரிந்துணர்வு ஒப்பந்தத்தை மேற்கொள்ளவும், உறுதிசெய்யவும் மத்திய அமைச்சரவை ஒப்புதல்

பிம்ஸ்டெக் நாடுகளை இணைக்கும் மின்சாரத் தொகுப்பை உருவாக்குவதற்கான புரிந்துணர்வு ஒப்பந்தத்துக்கு கையெழுத்திடும் மின்சாரத் துறை அமைச்சகத்தின் பரிந்துரைக்கு பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. நேபாளத்தில் விரைவில் நடைபெற உள்ள பிம்ஸ்டெக் எரிசக்தி துறை அமைச்சர்களின் மூன்றாவது கூட்டத்தில், பிம்ஸ்டெக் நாடுகளுக்கு இடையே இந்த ஒப்பந்தம் கையெழுத்தாகும். பின்னணி பல்துறை தொழில்நுட்ப மற்றும் பொருளாதார ஒத்துழைப்புக்கான வங்காள விரிகுடா நடவடிக்கை (BIMSTEC) என்பது, சர்வதேச அமைப்பு ஆகும். இதில், தெற்கு ஆசியா மற்றும் தென்கிழக்கு ஆசியாவைச் சேர்ந்த சில நாடுகள் இடம்பெற்றுள்ளன. இதன்படி, பங்ளாதேஷ், இந்தியா, மியான்மர், இலங்கை, தாய்லாந்து, பூட்டான், நேபாளம் ஆகிய நாடுகள் உறுப்பினர்களாக உள்ளன. புதுதில்லியில் 2005-ம் ஆண்டு அக்டோபர் 4-ல் நடைபெற்ற பிம்ஸ்டெக்கின் முதலாவது எரிசக்தி அமைச்சர்கள் கருத்தரங்கில், “பிம்ஸ்டெக் அமைப்பில் எரிசக்தி ஒத்துழைப்பு நடவடிக்கைகளுக்கான திட்டம்” வகுக்கப்பட்டது. “பிம்ஸ்டெக் நாடுகளுக்கு இடையே மின்சார பரிமாற்றம் மற்றும் வளர்ச்சித் திட்டம்,” என்ற இந்தத் திட்டத்தின்படி, நாடுகளை இணைக்கும் வகையிலான தொகுப்பை அமைப்பதற்கான புரிந்துணர்வு ஒப்பந்தத்துக்கான வரைவு அறிக்கையை அளிப்பதற்காக தாய்லாந்து தலைமையில் அதிரடிக் குழு அமைக்க முடிவுசெய்யப்பட்டது. இந்தக் குழுவில் உறுப்பு நாடுகளின் பிரதிநிதிகளும் இடம்பெறுவது என முடிவுசெய்யப்பட்டது. பிம்ஸ்டெக் நாடுகளுக்கு இடையே மின்சார பரிமாற்றங்களுக்கான அதிரடிக் குழு, ஒட்டுமொத்தமாக 5 முறை கூடி ஆலோசனை நடத்தியது. மார்ச் 16, 2015-ல் நடைபெற்ற அதிரடிக் குழுவின் கூட்டத்தில் பிம்ஸ்டெக் நாடுகளுக்கு இடையே தொகுப்பை உருவாக்குவதற்கான வரைவு புரிந்துணர்வு ஒப்பந்தம் இறுதிசெய்யப்பட்டது. கோவாவில் அக்டோபர் 16, 2016-ல் பிம்ஸ்டெக் தலைவர்கள் சந்திப்பு நடைபெற்றது. அப்போது, பிம்ஸ்டெக் நாடுகளுக்கு இடையேயான தொகுப்பை உருவாக்குவதற்கான புரிந்துணர்வு ஒப்பந்தத்துக்கு கையெழுத்திடுவதை விரைவுபடுத்த முடிவுசெய்யப்பட்டது. 2017-ம் ஆண்டு ஜனவரி 11 மற்றும் 12-ல் நடைபெற்ற எரிசக்திக்கான பிம்ஸ்டெக் மூத்த அதிகாரிகளின் 4-வது கூட்டத்தில், புரிந்துணர்வு ஒப்பந்தம் குறித்து ஆலோசிக்கப்பட்டு, இறுதிசெய்யப்பட்டது. பலன்கள் மின்சார வர்த்தகத்துக்காக நாடுகளுக்கு இடையேயான தொகுப்பை செயல்படுத்துவதற்கு ஒருங்கிணைந்து செயல்படுவதற்காக பிம்ஸ்டெக் கூட்டமைப்பில் உள்ள நாடுகள் விரிவான வழிமுறையை உருவாக்க புரிந்துணர்வு ஒப்பந்தம் வழிவகை செய்யும். பிம்ஸ்டெக் பிராந்தியத்தில் நியாயமான மற்றும் அதிகபட்ச மின்சாரப் பரிமாற்றத்தை ஊக்குவிக்கும் நோக்கத்தில் செயல்படுத்தப்படும். இந்த புரிந்துணர்வு ஒப்பந்தம் மூலம் கீழ்க்காணும் நடவடிக்கைகள் இருக்கும்: 1. எந்தவொரு பாகுபாடும் இல்லாமல், பரஸ்பரம் பயனளிக்கும் வகையில், பிராந்தியத்தில் உள்ள எரிசக்தி வளங்கள், உயர்ந்தபட்சம் பயன்படுத்தப்படும். இது ஒவ்வொரு நாடுகளின் சட்டங்கள், விதிகள் மற்றும் விதிமுறைகளின் அடிப்படையில் இருக்கும். 2. பிராந்திய மின்சார இணைப்பை உருவாக்குவதன் மூலம், திறமையான, பொருளாதார மற்றும் மின்சார அமைப்புகளை பாதுகாப்பாக செயல்படுத்துவதற்கான தேவையை நிறைவுசெய்ய ஊக்குவிக்கப்படும். 3. பிராந்தியம் முழுமைக்கும் உற்பத்தி திறனை அதிகரிப்பதற்கு அதிகபட்ச மூலதன முதலீட்டு தேவையை நிறைவுசெய்வது. 4. எல்லைதாண்டிய இணைப்புகள் மூலம், மின்சாரம் பகிர்ந்து கொள்ளப்படும்.
கட்ச் நகரில் ஏற்பாடு செய்யப்பட்டுள்ள சர்வதேச மகளிர் தினம் குறித்த கருத்தரங்கில் பிரதமர் உரையாற்ற உள்ளார்

கட்ச் நகரில் உள்ள டோர்டோ பெண் துறவிகள் முகாமில் 2022, மார்ச் 08 அன்று மாலை 6 மணிக்கு சர்வதேச மகளிர் தினம் குறித்த கருத்தரங்கில் பிரதமர் திரு.நரேந்திர மோடி காணொலி காட்சி மூலம் உரையாற்றுவார். சமூகத்தில் பெண் துறவிகளின் பணி மற்றும் மகளிருக்கு அதிகாரமளித்தலில் அவர்களின் பங்களிப்பை அங்கீகரிக்கக் கருத்தரங்கு நடத்தப்படுகிறது. டோர்டோ கருத்தரங்கில் 500-க்கும் அதிகமான பெண் துறவிகள் கலந்து கொள்வார்கள். இந்தியக் கலாச்சாரத்தில் பெண்களின் பங்கு, சமூக அந்தஸ்து, கலாச்சாரம், சமயம், பெண்கள் மேம்பாடு, பாதுகாப்பு உள்ளிட்ட அமர்வுகள் இந்தக் கருத்தரங்கில் இடம் பெறும். பெண்களின் சாதனைகளோடு பெண்கள் பயனடையும் மத்திய, மாநில அரசுகளின் நலத்திட்டங்கள் ஆகியவையும் விவாதிக்கப்படும். மத்திய அமைச்சர் திருமதி. ஸ்மிருதி சுபின் இரானி, மத்திய இணையமைச்சர்கள் சாத்வி நிரஞ்சன் ஜோதி, டாக்டர் பாரதி பிரவீன் பவார் ஆகியோர் இந்தக் கருத்தரங்கில் கலந்து கொள்வார்கள். இந்த நிகழ்வில் சாத்வி ரீதாம்பரா, மகா மண்டலேஷ்வர் கங்கேஷ்வாரிதேவி ஆகியோரும் பங்கேற்பார்கள்.
திரு.ரோத்தம் நரசிம்மா மறைவுக்கு பிரதமர் இரங்கல்

திரு.ரோத்தம் நரசிம்மா மறைவிற்கு பிரதமர் திரு.நரேந்திர மோடி இரங்கல் தெரிவித்துள்ளார். அவர் பகிர்ந்துள்ள டுவிட்டர் பதிவில், “அறிவும், தெரிந்தறியும் ஆர்வமும் நிறைந்த இந்தியாவின் பாரம்பரியத்தை எடுத்துரைக்கும் பண்பின் உருவாய் திகழ்ந்தவர் திரு.ரோத்தம் நரசிம்மா. அவர் மிகச் சிறந்த விஞ்ஞானி. இந்தியாவின் முன்னேற்றத்திற்காக அறிவியல் மற்றும் புத்தாக்கத்தின் ஆற்றலைப் பயன்படுத்துவதில் மிகுந்த ஆர்வம் காட்டினார். அவரது மறைவால் வருந்துகிறேன். அவரது குடும்பத்தாருக்கும், நண்பர்களுக்கும் எனது இரங்கல்கள். ஓம் சாந்தி” என்று கூறியுள்ளார்.
திரிபுரா மாநிலத்தில் உள்ள அகர்தலா விமான நிலையத்தின் பெயரை மகாராஜா பீர் பிக்ரம் மாணிக்ய கிஷோர் விமான நிலையம் என்று பெயர்மாற்றம் செய்ய மத்திய அமைச்சரவை ஒப்புதல்

திரிபுரா மாநிலத்தில் உள்ள அகர்தலா விமான நிலையத்தின் பெயரை மகாராஜா பீர் பிக்ரம் மாணிக்ய கிஷோர் விமான நிலையம் என்று பெயர்மாற்றம் செய்ய பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. மகாராஜா பீர் பிக்ரம் மாணிக்ய கிஷோர் அவர்களுக்கு அஞ்சலி செலுத்தும் வகையில் திரிபுரா மாநில மக்களும் அரசும் நெடுங்காலமாக கேட்டுக்கொண்டிருக்கும் கோரிக்கையை அடுத்து இந்த முடிவு எடுக்கப்பட்டுள்ளது. பின்னணி: 1923 –ஆம் ஆண்டு திரிபுரா மாகாணத்தின் மன்னராக பொறுப்பேற்ற மகாராஜா பீர் பிக்ரம் மாணிக்ய கிஷோர் சிறந்த அறிவாற்றலும் இரக்கமும் கொண்ட ஆட்சியாளராக திகழ்ந்தார். அகர்தலா விமான நிலையம் 1942 ஆம் ஆண்டு மகாராஜா பீர் பிக்ரம் மாணிக்ய கிஷோர் தானமாக அளித்த நிலத்தில் நிறுவப்பட்டது. உலகம் முழுவதிற்கும் பயணம் செய்த இவர் தொலைநோக்கு பார்வை உடைய அரசராக இருந்து திரிபுராவின் ஒட்டுமொத்த வளர்ச்சிக்காக பல்வேறு நடவடிக்கைகளை எடுத்துள்ளார். அவரது முயற்சியில் தான், இன்று மிகவும் வடகிழக்கு பகுதியில் உள்ள இரண்டாவது பரபரப்பான விமான நிலையமான அகர்தலா விமான நிலையம் கட்டப்பட்டது. இந்த விமான நிலையம் திரிபுரா மாநிலத்தை இணைக்கும் முக்கிய விமான சேவையை வழங்குகிறது. அதனால், அகர்தலா விமான நிலையம் அவரது பெயரில் மாற்றம் செய்யப்படுவது சரியானதாகவே இருக்கும். இது மகாராஜா பீர் பிக்ரம் மாணிக்ய கிஷோருக்கு பொருத்தமான அஞ்சலியாக அமையும்.
மிசோரம் மற்றும் அருணாச்சலப் பிரதேசத்தின் மாநில தினம் – பிரதமர் வாழ்த்து

மிசோரம் மற்றும் அருணாச்சலப் பிரதேசம் ஆகிய மாநிலங்கள் இன்று மாநில தினத்தை கொண்டாடுவதை முன்னிட்டு பிரதமர் திரு நரேந்திர மோடி தனது வாழ்த்துகளைத் தெரிவித்துள்ளார். மிசோரம் மாநிலம் தனது மாநில தினத்தை கொண்டாடுவதை முன்னிட்டு மிசோரம் மக்களுக்கு எனது வாழ்த்துகள். வரும் ஆண்டுகளில் மிசோரம் மேலும் வளர்ச்சி அடைய நான் பிரார்த்திக்கிறேன். அருணாச்சலப் பிரதேச மக்களுக்கும் எனது மாநில தின நல்வாழ்த்துகள். வரும் காலங்களில் இம்மாநிலம் வளர்ச்சியின் புதிய உயரங்களை எட்டட்டும் என்று பிரதமர் தனது வாழ்த்துச் செய்தியில் கூறியுள்ளார்.
திரு.எஃப்சி கோலி மறைவுக்கு பிரதமர் இரங்கல்

பிரதமர் திரு.நரேந்திர மோடி, திரு.எஃப்சி கோலி மறைவுக்கு ஆழ்ந்த இரங்கல் தெரிவித்துள்ளார். திரு.மோடி பகிர்ந்துள்ள டுவிட்டர் பதிவில், “தகவல் தொழில்நுட்ப உலகத்திற்கு அவர் ஆற்றிய முன்னோடிப் பங்களிப்புக்காக திரு.எஃப்சி கோலி அவர்கள் எப்பொழுதும் நினைவு கூரப்படுவார். தொழில்நுட்பத் துறையில், புத்தாக்கமும், உன்னதத்தன்மையும் நிறைந்த நிறுவன கலாச்சாரத்தை உருவாக்குவதில் அவர் முன்னணி வகித்தார். அவரது மறைவால் வாடுகிறேன். அவரது குடும்பத்தினருக்கும், நண்பர்களுக்கும் எனது இரங்கல்கள்” என்று கூறியுள்ளார்.
கோவாவில் கொவிட் தடுப்பூசியின் முதல் டோசை 100% பேருக்கு செலுத்தியதற்கு பிரதமர் பாராட்டு

கோவா மக்கள் தொகையில் தகுதிவாய்ந்த 100% பேருக்கும் கொவிட்-19 தடுப்பூசிகளின் முதல் டோசை செலுத்தியதற்காக பிரதமர் திரு நரேந்திர மோடி கோவாவிற்கு பாராட்டு தெரிவித்துள்ளார். கோவா முதல்வர் டாக்டர் பிரமோத் சாவந்தின் சுட்டுரைச் செய்தியைப் பகிர்ந்து, “பாராட்டுக்கள் கோவா! மருத்துவர்கள் மற்றும் புதிய கண்டுபிடிப்பாளர்களின் கூட்டு மனநிலை மற்றும் வலிமையுடன் கூடிய மிகச் சிறந்த முயற்சி”, என்று பிரதமர் கூறியுள்ளார்.
கேரளா கோவிலில் தீ விபத்து: உயிரிழந்தோர் குடும்பத்தினருக்கு தலா ரூ. இரண்டு லட்சம் நிதி உதவியாக பிரதமர் அறிவிப்பு

கொல்லத்தில் ஏற்பட்ட தீவிபத்தில் உயிர் இழந்தோர் குடும்பத்தினருக்கு பிரதமர் தேசிய நிவாரண நிதியிலிருந்து தலா ரூ. இரண்டு லட்சம் வழங்கப்படும் என்று பிரதமர் திரு நரேந்திர மோடி அறிவித்துள்ளார். காயமடைந்தோருக்கு தலா ரூ. 50 ஆயிரமும் வழங்கப்படும் என்றும் அறிவித்துள்ளார். விபத்து ஏற்பட்ட பகுதியின் நிலவரம் குறித்து பிரதமர் தொடர்ந்து கண்காணித்து வருவதுடன் அலுவலர்களுடனும் தொடர்பில் உள்ளார். விரைவில் கேரளாவுக்கு பயணம் மேற்கொள்ளவுள்ள பிரதமர், அவருடைய வருகையையொட்டி எந்தவிதமான ஏற்பாடுகளையும் செய்ய வேண்டாம் என்று கேட்டுக் கொண்டுள்ளார். கவனம் முழுவதும் மீட்பு மற்றும் நிவாரண நடவடிக்கைகளில் மட்டுமே இருக்கட்டும் என்று கூறியுள்ளார். பிரதமருடன் தீக்காய சிகிச்சை நிபுணர்கள் கொண்ட மருத்துவர்கள் குழுவினரும் கேரளாவுக்கு பயணம் மேற்கொள்ள உள்ளனர்.
2015 ஆம் ஆண்டுக்கான சஃபைகிரி உச்சி மாநாட்டில் பிரதமரின் உரை

தூய்மை இந்தியா திட்டத்தைத் தொடர்ந்து செயல்படுத்துவதில் மகாத்மா காந்தி விட பெரிய அளவிலான உத்வேகம் அளிப்பவர் இருக்க முடியாது என்று பிரதமர் திரு. நரேந்திர மோடி கூறினார். புது தில்லியில் உள்ள இந்தியா டுடே குழுமம் ஏற்பாடு செய்திருந்த 2015 ஆம் ஆண்டுக்கான சஃபைகிரி உச்சி மாநாட்டு விருதுகள் வழங்கும் நிகழ்ச்சியில் கலந்து கொண்டு பேசிய பிரதமர், கடந்த ஒராண்டுக்கும் மேல் இந்த இயக்கத்தில் பலர் பங்கேற்றுள்ளனர் என்று கூறினார். இந்த விஷயத்தில் மின்னணு ஊடகங்கள் பெருமளவு சிறந்த முறையில் பங்காற்றி உள்ளன என்றும் பிரதமர் அப்போது தெரிவித்தார். தூய்மையாக இருப்பது என்பது பழக்கத்தில் வரக்கூடியது என்று பிரதமர் தெரிவித்தார். இந்தப் பழக்கம் தொடர்ந்து இருக்கும்போது அசுத்தமான சூழலை அவர்கள் பொறுத்துக் கொள்ளமாட்டார்கள். தனிப்பட்ட முறையில் சுகாதாரத்தை கடைபிடிக்கும் நம் நாட்டில் சமூக அளவிலான சுகாதாரம் கடைப்பிடிக்கப்படவில்லை என்றார் பிரதமர். இது திருத்தப்பட வேண்டும் என்று அவர் மேலும் கூறினார். சுகாதாரமற்ற நிலைமை பல இடங்களில் இருப்பதால் இந்தியாவில் கிட்டத்தட்ட ஆயிரம் குழந்தைகள் ஒவ்வொரு நாளும் இறக்கின்றனர். தூய்மை இந்தியா திட்டத்தை அரசின் திட்டமாக மட்டும் எண்ணக்கூடாது. இது ஒவ்வொருவரின் திட்டமாகும் என்று அவர் கூறினார். நாட்டில் உள்ள 125 கோடி மக்களும் இந்தியா தூய்மையாக இருக்க வேண்டும் என்று விரும்பினால் இது சாத்தியமாகும் என்று பிரதமர் கூறினார். விருது பெற்றவர்களின் முயற்சியைப் பாராட்டிய பிரதமர் மற்றவர்களுக்கு இவர்களது பணி உத்வேகத்தை அளிக்கும் என்றார். கடந்த ஓராண்டில் தூய்மை இந்தியா திட்டத்திற்கு குறிப்பிடத்தக்க அளவில் பலர், குறிப்பாக இளைஞர்கள், பங்களித்துள்ளார்கள் என்றும் அவர் கூறினார்.
முன்னாள் பிரதமர் திரு. ராஜீவ் காந்தி பிறந்த நாளை முன்னிட்டு பிரதமர் அவரை நினைவு கூர்ந்தார்

முன்னாள் பிரதமர் திரு. ராஜீவ் காந்தியின் பிறந்த நாளை முன்னிட்டு பிரதமர் திரு. நரேந்திர மோடி அவரை நினைவு கூர்ந்தார். “முன்னாள் பிரதமர் திரு. ராஜீவ் காந்தி பிறந்த நாளை முன்னிட்டு அவரை நாம் நினைவு கூர்வோம். இந்த நாட்டிற்கு அவரது பங்களிப்பினை நாம் நினைவு கொள்வோம்” என்று பிரதமர் குறிப்பிட்டுள்ளார்.
தேசிய ஆள்தேர்வு முகமை அமைக்கப்பட்டிருப்பதற்கு பிரதமர் மகிழ்ச்சி தெரிவித்துள்ளார்

தேசிய ஆள்தேர்வு முகமை அமைக்கப்பட்டிருப்பதற்கு பிரதமர் திரு நரேந்திர மோடி மகிழ்ச்சி தெரிவித்துள்ளார். “கோடிக்கணக்கான இளைஞர்களுக்கு, தேசிய ஆள்தேர்வு முகமை, ஒரு வரமாக இருக்கும். பொது தகுதித் தேர்வு மூலம், ஏராளமான தேர்வுகள் தவிர்க்கப்படுவதுடன், விலை மதிப்பற்ற நேரம் மிச்சமாகி, செலவுகளும் குறையும். மேலும், வெளிப்படைத்தன்மைக்கு இது பெரும் ஊக்குவிப்பாக இருக்கும்” என்று பிரதமர் கூறியுள்ளார்.
சுங்கத் துறை விவகாரங்களில் ஒத்துழைப்புக்கு இந்தியா-சவுதி அரேபியா இடையிலான புரிந்துணர்வு ஒப்பந்தம் : மத்திய அமைச்சரவை ஒப்புதல்

சுங்கத் துறை விவகாரங்களில் இருதரப்பு ஒத்துழைப்பு மற்றும் உதவிக்காக இந்தியா மற்றும் சவுதி அரேபியா இடையிலான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. சுங்கத் துறை தொடர்பான குற்றங்கள், குற்றங்களைத் தடுப்பது மற்றும் புலனாய்வு தொடர்பான நம்பகமான தகவல்களைக் குறைந்த செலவில் விரைவாகப் பெறுவதற்கும், குற்றவாளிகளை கண்டுபிடிப்பதற்கும் இந்த ஒப்பந்தம் உதவும்.